I wakken ad naweḍ iswi-nneɣ, ad d-nerr ɣef tmukrist akken iwata, nessengdec tazṛiwuri n A. Martinet i ḍefṛen deffir-s yimusnilsen n tmaziɣt am Bentolila akked Chaker, acku ayen i aɣ-yecqan deg yiferdisen n snat n taggayin tamawalant d tjerrumant deg wagum anmuddis d tawuri-nsen akked yinumak i d-ttaken. S tezṛi-agi i nettwali twulem nezzeh, nezmer ad nezeṛ amek awalac awuran ara yesɛau tazrert ɣef unamek amatu n tenfalit tukrift mi ara t-nbeddel d wayeḍ, ara t-nernu neɣ ad t-nekkes akk seg tefyirt; ma ad tesseḥbiber tenfalit ɣef umenzamek-is ad tesɛu anamek wis sin, neɣ ad ibeddel unamek irkelli: ad d-tlal tenfalit tukrift neɣ tilellit-nniḍen, ma yella anulfu n unamek d teyḍamekt-nniḍen yezmer ad dyili bla ma iṛuk ukarif aseddasan.